Document ID: 32014D0391

DECIZIA COMISIEI
din 23 iunie 2014
de stabilire a criteriilor ecologice de acordare a etichetei ecologice a UE pentru saltelele de pat
[notificată cu numărul C(2014) 4083]
(Text cu relevanță pentru SEE)
(2014/391/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
după consultarea Comitetului pentru etichetare ecologică al Uniunii Europene,
întrucât:
(1)
În temeiul Regulamentului (CE) nr. 66/2010, eticheta ecologică a UE poate fi acordată produselor care au un impact redus asupra mediului pe durata întregului lor ciclu de viață.
(2)
Regulamentul (CE) nr. 66/2010 prevede stabilirea de criterii specifice de acordare a etichetei ecologice a UE, în funcție de grupele de produse.
(3)
Decizia 2009/598/CE a Comisiei (2) a stabilit criteriile ecologice și cerințele aferente de evaluare și verificare pentru saltelele de pat, care sunt valabile până la 30 iunie 2014.
(4)
Pentru a reflecta mai bine cel mai înalt nivel atins pe piață pentru această grupă de produse și pentru a ține seama de inovările din ultimii ani, se consideră oportun să se modifice sfera grupei de produse și să se stabilească un set revizuit de criterii ecologice.
(5)
Criteriile revizuite, precum și cerințele de evaluare și de verificare aferente ar trebui să fie valabile pentru o perioadă de patru ani de la data adoptării prezentei decizii, având în vedere ciclul de inovare pentru această grupă de produse. Criteriile respective vizează utilizarea materialelor produse într-un mod mai sustenabil (conform unei abordări bazate pe analiza ciclului de viață), limitarea utilizării compușilor periculoși, a nivelurilor de reziduuri periculoase și a contribuției saltelelor de pat la poluarea aerului din încăperi, precum și promovarea unui produs mai sustenabil și de calitate superioară, ușor de reparat și de demontat.
(6)
Prin urmare, Decizia 2009/598/CE ar trebui înlocuită prin prezenta decizie.
(7)
Este necesar să se prevadă o perioadă de tranziție pentru producătorii ale căror produse au primit eticheta ecologică a UE pentru saltelele de pat pe baza criteriilor stabilite în Decizia 2009/598/CE, astfel încât aceștia să aibă timp suficient să își adapteze produsele în vederea îndeplinirii criteriilor și cerințelor revizuite.
(8)
Măsurile prevăzute în prezenta decizie sunt conforme cu avizul comitetului instituit prin articolul 16 din Regulamentul (CE) nr. 66/2010,
ADOPTĂ PREZENTA DECIZIE:
Articolul 1
(1) Grupa de produse „saltele de pat” cuprinde produsele constând într-un înveliș de pânză umplut cu materiale de umplere, care pot fi așezate pe o structură de pat existentă sau pot fi proiectate pentru a fi utilizate fără suport, pentru a asigura o suprafață de dormit sau odihnă în spații interioare.
(2) Grupa de produse nu cuprinde somierele din lemn, somierele tapițate, saltelele gonflabile, saltelele cu apă și saltelele clasificate în conformitate cu Directiva 93/42/CEE a Consiliului (3).
Articolul 2
În sensul prezentei decizii, se aplică următoarele definiții:
1.
„saltea de pat pentru copii” înseamnă o saltea cu o lungime sub 1 400 mm;
2.
„substanță eliminabilă” înseamnă o substanță care prezintă o degradare de 80 % a carbonului organic dizolvat în termen de 28 de zile, dacă se utilizează una dintre următoarele metode de testare: OCDE 303A/B, ISO 11733;
3.
„substanță inerent biodegradabilă” înseamnă o substanță care prezintă o degradare de 70 % a carbonului organic dizolvat în termen de 28 de zile sau o pierdere maximă teoretică de oxigen sau producere de dioxid de carbon de 60 % în termen de 28 de zile, dacă se utilizează una dintre următoarele metode de testare: ISO 14593, OCDE 302 A, ISO 9887, OCDE 302 B, ISO 9888, OCDE 302 C;
4.
„substanță ușor biodegradabilă” înseamnă o substanță care prezintă o degradare de 70 % a carbonului organic dizolvat în termen de 28 de zile sau o pierdere maximă teoretică de oxigen sau producere de dioxid de carbon de 60 % în termen de 28 de zile, dacă se utilizează una dintre următoarele metode de testare: OCDE 301 A, ISO 7827, OCDE 301 B, ISO 9439, OCDE 301 C, OCDE 301 D, ISO 10708, OCDE 301 E, OCDE 301 F, ISO 9408;
5.
„compus organic semivolatil (COSV)” înseamnă orice compus organic eluat dintr-o coloană pentru cromatografie gazoasă între n-hexadecan (exclus) și n-docosan (inclus), cu un punct de fierbere aproximativ peste 287 °C, în condițiile în care măsurarea se realizează utilizând o coloană capilară acoperită cu 5 % fenil/95 % metilpolisiloxan;
6.
„compus organic foarte volatil (COFV)” înseamnă orice compus organic eluat dintr-o coloană pentru cromatografie gazoasă înainte de n-hexan, cu un punct de fierbere aproximativ sub 68 oC, în condițiile în care măsurarea se realizează utilizând o coloană capilară acoperită cu 5 % fenil/95 % metilpolisiloxan;
7.
„compus organic volatil (COV)” înseamnă orice compus organic eluat dintr-o coloană pentru cromatografie gazoasă între, și incluzând, n-hexan și n-hexadecan, cu un punct de fierbere aproximativ între 68 °C și 287 °C, în condițiile în care măsurarea se realizează utilizând o coloană capilară acoperită cu 5 % fenil/95 % metilpolisiloxan.
Articolul 3
Pentru a primi eticheta ecologică a UE în temeiul Regulamentului (CE) nr. 66/2010, un produs trebuie să se încadreze în grupa de produse „saltele de pat” definită la articolul 1 din prezenta decizie și să respecte criteriile și cerințele de evaluare și verificare aferente stabilite în anexă.
Articolul 4
Criteriile ecologice pentru grupa de produse „saltele de pat”, precum și cerințele de evaluare și verificare aferente acestora sunt valabile pentru o perioadă de patru ani de la data adoptării prezentei decizii.
Articolul 5
În scopuri administrative, numărul de cod atribuit grupei de produse „saltele de pat” este „014”.
Articolul 6
Decizia 2009/598/CE se abrogă.
Articolul 7
(1) Prin derogare de la articolul 6, cererile de acordare a etichetei ecologice a UE pentru produsele care se încadrează în grupa de produse „saltele de pat”, depuse înainte de data adoptării prezentei decizii, se evaluează în conformitate cu condițiile stabilite în Decizia 2009/598/CE.
(2) Cererile de acordare a etichetei ecologice a UE pentru produsele care se încadrează în grupa de produse „saltele de pat”, depuse în termen de două luni de la data adoptării prezentei decizii, se pot baza fie pe criteriile prevăzute în Decizia 2009/598/CE, fie pe criteriile prevăzute în prezenta decizie.
Cererile menționate anterior sunt evaluate în funcție de criteriile pe care se bazează.
(3) Licențele de utilizare a etichetei ecologice a UE acordate în conformitate cu criteriile stabilite în Decizia 2009/598/CE pot fi utilizate timp de 12 luni de la data adoptării prezentei decizii.
Articolul 8
Prezenta decizie se adresează statelor membre.
Adoptată la Bruxelles, 23 iunie 2014.

Labels: 3
7
1
20